**1466**

На основу члана 34. став 7. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о изменама Правилника о коришћењу подстицаја за органску сточарску производњу**

Члан 1.

У Правилнику о коришћењу подстицаја за органску сточарску производњу („Службени гласник РС”, бр. 41/17 и 3/18), у члану 5. став 6. речи: „Министарству пољопривреде и заштите животне средине” замењују се речима: „Министарству пољопривреде, шумарства и водопривреде”.

Члан 2.

Члан 8. мења се и гласи:

„Члан 8.

Захтев за остваривање права на подстицаје у органској сточарској производњи за краве дојиље подноси се Управи за сваку календарску годину од 3. маја текуће године до 31. јануара наредне године, за грла укључена у производњу од 1. јануара до 31. децембра текуће године, на Обрасцу 7 – Захтев за подстицаје у органској сточарској производњи за краве дојиље за \_\_\_\_\_\_ годину, који је одштампан уз овај правилник и чини његов саставни део.

Уз захтев из става 1. овог члана подноси се записник о одржаној селекцијској смотри, оверен од стране основне и регионалне одгајивачке организације.

Подстицаји у органској сточарској производњи за краве дојиље остварују се за краве дојиље, старости преко 24 месеца, које припадају товним грлима чисте расе, и то: херефорд, шароле, лимузин, абердин ангус, шортхорн, белгијско плаво, кијанина, ромањола, маркиђана, блонд аквитен, сименталац и салерс или мелезима наведених товних раса, које припадају стаду намењеном за узгој телади за производњу меса.”.

Члан 3.

У члану 12. став 4. после речи: „оверен од стране основне” запета и реч: „регионалне” бришу се.

Члан 4.

У Обрасцу 1–11 и Прилогу 1–7, слова: „М.П.” бришу се.

Члан 5.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-00089/2017-09

У Београду, 24. априла 2018. године

Министар,

**Бранислав Недимовић,** с.р.